PFA-sagen

PFA-sagen er en af danmarkshistoriens største finansskandaler. Sagen omhandler bedrageri og dokumentfalsk for i alt 3,7 mia. kroner foretaget i slutningen af 1990'erne og sagen opstod i forlængelse af Kurt Thorsens plan om at sammenlægge selskaberne Nord, Gefion og CVI International til et børsnoteret ejendomsselskab samt at opføre en ferieby i Spanien og luksuslejligheder i Tuborg Havn.

Men projekterne viste sig dog at være finansieret via falske garantier, idet Thorsen sammen med Rasmus Trads (daværende underdirektør i PFA Pension), havde forfalsket selskabets 
administrerende direktør André Lublins underskrift på garantierne. I januar 1999 blev sagen offentligt kendt. Den 14. juni 2000 blev entreprenør Kurt Thorsen og tidligere direktør i PFA Byg Rasmus Trads idømt henholdsvis seks og fem års ubetinget fængsel i Københavns Byret. Den 11. januar 2002 stadfæstede Østre Landsret Københavns Byrets dom, bortset fra en nedsættelse af Trads' dom fra fem års fængsel til fire års fængsel.

Kronologi

Sagens forløb 
 Den 20. december 1996: Rasmus Trads laver den første hensigtserklæring til Kurt Thorsen. Erklæringen skal hjælpe Thorsen i gang med sine forretninger.
 Den 26. september 1997: Rasmus Trads forfalsker sin chef, André Lublins underskrift. Det sker på en fuldmagt på 112 mio. kr.
 Den 10. oktober 1997: Thorsen låner 1,5 mio. kr. af rigmanden Finn Harald Simonsen. Trads låner 1,2 mio.
 Den 19. februar 1998: André Lublins underskrift påføres et dokument, hvor PFA Byg garanterer et lån for Thorsen på 107 mio. kr., overfor den spanske bank Banco Exterior de Espana.
 Den 26. februar 1998: Trads køber Nokken projektet af Kurt Thorsen 231 mio. kr.
 Den 28. maj 1998: PFA Byg påtager sig, via falske fuldmagter, at købe aktier for 270 mio. kr. i Thorsens selskab CVI International.
 Den 25. september 1998: Sparbank Vest får en kautionserklæring for et lån på 55 mio. kr. til køb af Nokken grunden. 
 Den 18. november 1998: Trads får via en falsk fuldmagt lov til at underskrive alle dokumenter til den spanske bank Banco Bilbao Vizcaya, i forbindelse med lån til i alt 838 mio. kr. til Kurt Thorsens selskab. Endnu en falsk garanti laves til LGT Bank i Lichtenstein til lån til Thorsens selskab De Soto på 353 mio. kr.
 Den 22. november 1998: Norske Aker RGI sælger aktier i Gefion for 700 mio. kr. til Thorsens De Soto Equity. Trads laver et falsk dokument til Kurt Thorsen, så han kan hæve 140 mio. kr. på byggelånet i BBV.
 Den 29. december 1998: Thorsens selskab CVI Holding køber Codans aktier i Norden for 798 mio. kr.

Status for sagen 
 Den 16. januar 1999: Koch-Nielsens partner Jørgen Grønborg fortæller sin genbo Hans Ejvind Hansen, der er bestyrelsesformand for Københavns Fondsbørs, om PFA-garantierne.
 Den 17. januar 1999: PFA udsender en pressemeddelelse efter møde med fondsbørsen. I den står der, at de ikke samarbejder med Thorsen.
 Den 20. januar 1999: Administrerende direktør i PFA Byg, Rasmus Trads erkender dokumentfalsk og anholdes af politiet. Samme dag er der mandefald i CVI Internationals bestyrelse: PFA-formand Jørgen Mølvang og tidligere statsminister Poul Schlüter trækker sig.
 Den 21. januar 1999: Rasmus Trads varetægtsfængsles i 13 dage i isolation sigtet for dokumentfalsk og bedrageri. Gennemtræk i Thorsens selskab CVI Internationals bestyrelse: Direktør Pelle Sadolin og direktør Jens Majgaard forlader deres poster.
 Den 23. januar 1999: Kurt Thorsen varetægtsfængsles i 12 dage i isolation.
 Den 26. januar 1999: PFA-formand Jørgen Mølvang trækker sig som formand for PFA.
 Den 27. januar 1999: Advokat Jørgen Grønborg offentliggør, at han er kilden til afsløringen af de falske PFA-garantier. En afsløring der betyder, at han får en sag på halsen i Advokatnævnet.
 Den 2. marts 1999: Efter flere forlængelser af varetægtsfængslingen løslades Kurt Thorsen i Københavns Byret. Et stort pressemøde finder sted på Hotel D’Angleterre i København.
 Den 3. september 1999: Kurt Thorsen og Rasmus Trads tiltales for dokumentfalsk og bedrageri af særlig grov beskaffenhed i fem forhold.
 Den 17. november 1999: Straffesagen mod Kurt Thorsen og Rasmus Trads begynder i Københavns Byret.
 Den 21. december 1999: Kurt Thorsens firmadomicil i Aarhus sælges for otte mio. kr. til stifteren af Martin Gruppen, mangemillionæren Peter Johansen.
 Den 14. juni 2000: Kurt Thorsen idømmes seks år fængsel, og Rasmus Trads idømmes fem års fængsel.

Kilder

Eksterne henvisninger 
 PFA Sagen Trin For Trin B.T.

Kriminalsager i Danmark
Kriminalitetshistorie
Begivenheder i 2000